[pic] | KOMISIA EURÓPSKYCH SPOLOČENSTIEV |

V Bruseli 14.2.2008

SEK(2008) 193

PRACOVNÝ DOKUMENT ÚTVAROV KOMISIE

sprievodný dokument

Návrh

ROZHODNUTIE EURÓPSKEHO PARLAMENTU A RADY,

ktorým sa mení a dopĺňa smernica Rady 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (dichlórmetánu)

(zmena a doplnenie smernice Rady 76/769/EHS)

Zhrnutie hodnotenia vplyvu {KOM(2008) 80 v konečnom znení} {SEK(2008) 192}

Vedúce GR: Podnikanie a priemysel

Ďalšie zúčastnené útvary: AGRI, ENV, SANCO, JRC, EMPL, ECFIN, TRADE, JLS, MARKT, RTD, SJ, TREN, SG

Odkaz na plánovanie alebo agendu pracovnej skupiny: 2007/ENTR/016

SÚVISLOSTI

Toto zhrnutie správy o hodnotení vplyvu[1] je sprievodným dokumentom k návrhu rozhodnutia, ktorým sa mení a dopĺňa smernica 76/769/EHS, pokiaľ ide o obmedzenia uvádzania na trh a používania dichlórmetánu (ďalej len „DCM“) v odstraňovačoch starých náterov.

DCM nie je uvedený v zoznamoch prioritných chemických látok stanovených v nariadení (EHS) č. 793/93 o vyhodnocovaní a kontrole rizík existujúcich látok. V rámci viacerých štúdií o rizikách, ktoré prestavuje DCM v odstraňovačoch starých náterov[2], sa však dospelo k záveru, že v celej EÚ je potrebné prijať opatrenia na zníženie rizík.

Pri hodnotení vplyvu sa analyzujú a hodnotia rôzne opatrenia z hľadiska ich účinnosti, uskutočniteľnosti, ekonomického vplyvu a monitorovania, s cieľom znížiť riziká vznikajúce pri priemyselnom, profesionálnom a spotrebiteľskom použití odstraňovačov starých náterov na báze DCM.

PROCEDURÁLNE OTÁZKY A KONZULTÁCIE SO ZAINTERESOVANÝMI STRANAMI

O prípadných obmedzeniach používania DCM v odstraňovačoch starých náterov sa diskutovalo počas viacerých stretnutí pracovnej skupiny pre vykonávanie smernice 76/769/EHS, na ktorých sa zúčastnili zástupcovia Komisie, členských štátov a Rady pre európsky chemický priemysel (CEFIC). Prebehli aj konzultácie s Európskou organizáciou spotrebiteľov (BEUC), Európskou federáciou baníkov, chemikov a energetikov (EMCEF) a Európskou konfederáciou odborových zväzov (ETUC).

Počas týchto stretnutí sa ukázalo, že členské štáty sú rozdelené do dvoch rozdielnych táborov s výrazne odlišnými názormi. Na jednej strane Spojené kráľovstvo, Írsko, Taliansko, Grécko a Poľsko podporovali názor, že sú potrebné dodatočné kontroly na pracoviskách, nevideli však dôvod, prečo by sa mal prijať zákaz profesionálneho alebo spotrebiteľského používania. Tieto členské štáty sa domnievali, že rozsiahle obmedzenia nebudú úmerné pozorovaným rizikám, a že na zníženie rizík by stačili iné opatrenia.

Na druhej strane Nemecko, Francúzsko, Švédsko a Dánsko spochybnili tieto tvrdenia a vyjadrili názor, že narkotické účinky DCM sú mimoriadne nebezpečné a že zaznamenané zranenia a smrteľné úrazy sú dôkazom nedostatočnosti v súčasnosti uplatňovaných opatrení (ako sú napríklad inhibítory výparov). Preto boli za prijatie prísnych opatrení v prípade priemyselného používania a úplného zákazu profesionálneho a spotrebiteľského používania.

S cieľom predchádzať právnym kolíziám alebo konfliktom sa preskúmali aj ďalšie právne predpisy ako napríklad smernica o všeobecnej bezpečnosti výrobkov a právne predpisy o ochrane pracovníkov.

VYMEDZENIE PROBLÉMU A CIELE NAVRHOVANEJ POLITIKY

Podľa prílohy I k smernici 67/548/EHS je dichlórmetán zaradený do kategórie karcinogénov č. 3.

Prípadné nebezpečenstvo DCM spočíva predovšetkým v jeho narkotickom účinku a následnom poškodení centrálneho nervového systému (ďalej len „CNS“), ktoré vzniká pri jeho vysokej koncentrácii. Napriek tomu, že akútne toxické účinky na CNS je možné zvrátiť, vo viacerých prípadoch boli zaznamenané smrteľné úrazy[3]. V období od roku 1989 do roku 2007 bolo v EÚ zaznamenaných 18 smrteľných úrazov (9 pri priemyselnom používaní; 8 pri profesionálnom používaní; 1 pri spotrebiteľskom používaní) a 56 úrazov bez následku smrti (6 pri priemyselnom používaní; 26 pri profesionálnom používaní; 10 pri priemyselnom a profesionálnom používaní; 14 pri spotrebiteľskom používaní).

Hlavné faktory, ktoré prispeli k smrteľným následkom úrazov spojených s odstraňovačmi starých náterov na báze DCM, sú:

- nedostatočné vetranie

- nevhodné osobné ochranné prostriedky

- používanie nevhodných nádrží

- používanie látky v prípadoch, keď sa použiť nemala

- úrazy spojené s vysokou teplotou

- (možný) vplyv alkoholu

- dlhodobá expozícia

- neznáme dôvody

Na základe týchto faktorov sa pri hodnotení vplyvu analyzovali rôzne možné kontrolné opatrenia na zníženie počtu zranení a rizika smrteľných úrazov.

Cieľom návrhu je znížiť alebo vylúčiť zistené riziká na účely dosiahnutia vysokej úrovne ochrany zdravia všetkých používateľov odstraňovačov starých náterov s obsahom DCM (priemyselných, profesionálnych a spotrebiteľov) a v rámci EÚ stanoviť harmonizované pravidlá, ktorými sa odstránia prekážky obchodu s prípravkami na odstraňovanie starých náterov s obsahom DCM v rámci Spoločenstva.

PRÁVOMOC KOMISIE KONAť

Cieľom smernice Rady 76/769/EHS je stanoviť harmonizované pravidlá na dosiahnutie vysokej úrovne ochrany ľudského zdravia a životného prostredia v celom Spoločenstve a predísť rozdielnej vnútroštátnej právnej úprave, ktorá by mohla spôsobiť prekážky obchodu vo vnútri Spoločenstva.

Vzhľadom na odlišné názory členských štátov na potrebu konať a rozdielne opatrenia, ktoré niektoré (Rakúsko, Dánsko, Švédsko), nie však všetky, členské štáty prijali, nemožno kontrolu takýchto rizík dosiahnuť ponechaním zodpovednosti za konanie výlučne členským štátom. Najúčinnejším a najprimeranejším spôsobom, ako odstrániť alebo znížiť zistené riziká, ktorý súčasne umožní zachovať vnútorný trh, je konanie na úrovni Spoločenstva. Vhodným právnym základom návrhu je článok 95 zmluvy.

POROVNANIE RÔZNYCH SPÔSOBOV PROSTREDNÍCTVOM KTORÝCH JE MOžNÉ DOSIAHNUť CIEľ

Možnosti dosiahnutia želaného cieľa znížiť riziká pri používaní odstraňovačov starých náterov na báze DCM boli vypracované na základe informácií a záverov zo štúdií, ktoré boli vykonané pre Komisiu. Zapracované boli ďalšie informácie od členských štátov, výrobného odvetvia a ďalších zainteresovaných strán. Zistenia z hodnotenia vplyvu sú zhrnuté v tejto tabuľke.

MOŽNOSŤ | Účinnosť | Efektívnosť |

Žiadne opatrenia | Veľmi nízka: Touto možnosťou sa nepredíde úrazom (či už smrteľným alebo nie), ktoré sa budú naďalej vyskytovať pri všetkých typoch použitia. Členské štáty by mohli pokračovať vo vydávaní vnútroštátnych právnych predpisov a uplatňovaní rôznych obmedzujúcich opatrení s následnými prekážkami pre vnútorný trh. | Nízka: Žiadne dodatočné náklady pre výrobné odvetvie, ale cieľ znížiť riziká pri uvedených troch typoch použitia sa nedosiahne. |

Dobrovoľné opatrenia zo strany výrobného odvetvia | Veľmi nízka: Problémy dospieť k dohode s celým výrobným odvetvím, pretože názory v rámci výrobného odvetvia sa výrazne líšia. Členské štáty budú mať problém overiť, či výrobné odvetvie dobrovoľné opatrenia dodržiava. Zdravie spotrebiteľov nebude zaručené. | Veľmi nízka: Značné administratívne náklady pre výrobné odvetvie spojené s dohodnutím, stanovením, presadzovaním a monitorovaním dobrovoľných záväzkov, ktoré by sa museli vzťahovať na mnohé malé a stredné podniky. |

Technické zabezpečenie: vetranie a nádrže | Vysoká až priemerná pri priemyselnom používaní: Riziká pri priemyselnom používaní sa znížia, na ochranu pracovníkov však budú potrebné dodatočné osobné ochranné prostriedky. Priemerná až nízka pri profesionálnom používaní: Profesionálni používatelia, ktorí vykonávajú činnosť mimo priemyselných zariadení, môžu mať praktické problémy kontrolovať úroveň expozície DCM a zabezpečiť dostatočné vetranie. Opatrenia týkajúce sa nádrží sú uplatniteľné len pri určitých profesionálnych použitiach. Veľmi nízka pri spotrebiteľskom používaní: Ak spotrebitelia potrebujú použiť odstraňovače starých náterov v interiéri alebo v prípade nepriaznivého počasia môžu vzniknúť problémy so zabezpečením „dobrého vetrania“. Opatrenia týkajúce sa nádrží nie je možné uplatniť. | Vysoká až priemerná pri priemyselnom používaní: Namontovanie mechanickej ventilácie si môže vyžiadať zmeny existujúcich zariadení, čím vzniknú náklady najmä malým a stredným podnikom. Efektivita úprav nádrží môže byť vysoká pri malých predmetoch, pri väčších predmetoch sa však z dôvodu vyšších kapitálových investícií značne zníži. Priemerná až nízka pri profesionálnom používaní: Náklady na potrebné zariadenia budú vysoké a budú závisieť od konkrétneho profesionálneho použitia. V osobitných prípadoch môžu byť potrebné drahé špeciálne zariadenia, ktorých správne používanie si môže vyžadovať odborné znalosti. Veľmi nízka pri spotrebiteľskom používaní: Zariadenia potrebné na to, aby bolo neustále zabezpečené „dobré vetranie“ by boli neprimerane nákladné. |

Opatrenia pri manipulácii: 1. Osobné ochranné prostriedky (OOP) 2. Obmedzenia veľkosti nádoby a požiadavky na jej tvar 3. Požiadavky na zloženie prípravku | Vysoká pri priemyselnom používaní: Ochrana pred expozíciou pokožky by sa zabezpečila použitím rukavíc z vhodných materiálov. Ochrana proti rizikám vyplývajúcim z vdychovania by sa zabezpečila vhodnými maskami alebo respirátormi. Priemerná pri profesionálnom používaní: Najmä pre samostatne zárobkovo činných pracovníkov a pri činnostiach vykonávaných mimo priemyselných zariadení by bolo zložité posúdiť, ktorý materiál na rukavice je vhodný (čo závisí od parametrov ako napríklad úroveň expozície, intenzita a trvanie manuálnej práce) pre jednotlivé špecifické pracovné podmienky. Je veľmi nepravdepodobné, že respirátory by sa používali v súlade s požiadavkami. Nízka pri spotrebiteľskom používaní: Neexistuje žiadna záruka, že spotrebitelia budú OOP riadne používať a podľa potreby obmieňať. Ochrana zdravia spotrebiteľov by nebola zaručená. | Priemerná pri priemyselnom používaní: Spoločnostiam vzniknú dodatočné náklady spojené s poskytovaním účinných OOP, ktoré by sa museli zvoliť v závislosti od špecifických pracovných podmienok a existujúceho technického zabezpečenia, pokiaľ ide o vetranie a nádrže. Priemerná až nízka pri profesionálnom používaní: Spoločnostiam vzniknú dodatočné náklady vyplývajúce z potreby vybrať a kúpiť vhodné vybavenie, ktorým sa zabezpečí primeraná ochrana v často sa meniacich pracovných podmienkach. Nízka pri spotrebiteľskom používaní: Náklady na potrebné OOP sú neprimerané, najmä v prípade malých svojpomocne vykonávaných prác. |

Nízka pri priemyselnom, profesionálnom a spotrebiteľskom používaní: Účinnými opatreniami na zníženie expozície v dôsledku náhodného rozliatia by boli zmenšenie veľkosti nádoby a požiadavka, aby nádoby mali úzke hrdlá, tým sa však nezmení spôsob, akým sa prípravok používa a neznížia sa s tým spojené riziká. Nádoby s úzkym hrdlom by používateľom neumožnili ponoriť do prípravku štetku, v dôsledku čoho by používatelia prípravok naliali do širšej nádoby, pri ktorej by bolo riziko expozície výparom DCM väčšie. | Nízka pri priemyselnom, profesionálnom a spotrebiteľskom používaní: Pri používaní namáčacích nádrží na priemyselné a profesionálne použitie sú potrebné značné objemy odstraňovačov starých náterov. Vzhľadom na dodatočné náklady, ktoré by vznikli v dôsledku používania viacerých nádob, a na množstvo vyprodukovaného odpadu z balení je táto možnosť menej efektívna. |

Nízka pri priemyselnom, profesionálnom a spotrebiteľskom používaní: Zníženie obsahu DCM by si vyžiadalo väčšie používanie ďalších zložiek, ktoré by prípadne mohli predstavovať ďalšie riziká (napr. horľavých zložiek). Pridanie zapáchajúcej látky by mohlo podnietiť používateľov k noseniu „jednoduchých“ masiek bez toho, aby sa dosiahla potrebná ochrana proti DCM. Inhibítory výparov sa používajú už mnoho rokov a nezabezpečujú primeranú kontrolu expozície DCM počas používania. | Nízka pri priemyselnom, profesionálnom a spotrebiteľskom používaní: Zníženie koncentrácie DCM by mohlo mať vplyv na účinnosť príslušného prípravku bez toho, aby sa dosiahli rovnaké výsledky odstraňovača starých náterov. Táto možnosť by si vyžiadala dlhšiu dobu pôsobenia a vyššie náklady. |

Povinná odborná príprava a oprávňovanie používateľov | Priemerná až nízka pri priemyselnom používaní: Povinnosť zamestnávateľov poskytovať primeranú ochranu na účely riadenia rizík vyplývajúcich z používania prípravkov s obsahom DCM je už stanovená v právnych predpisoch na ochranu pracovníkov. Členské štáty by sa mohli zdráhať alebo by nemuseli byť schopné zapojiť sa do odbornej prípravy a programov udeľovania oprávnení. Vysoká pri profesionálnom používaní: Odbornou prípravou a udeľovaním oprávnení sa zabezpečí väčšia informovanosť o rizikách a nevyhnutných ochranných opatreniach, najmä v prípade malých a stredných podnikov a samostatne zárobkovo činných pracovníkov, na ktorých sa nevzťahujú právne predpisy o ochrane pracovníkov. Toto opatrenie by bolo mimoriadne účinné v prípade činností vykonávaných mimo priemyselných zariadení. Členské štáty by sa mohli zdráhať alebo by nemuseli byť schopné zapojiť sa do odbornej prípravy a programov udeľovania oprávnení. Na spotrebiteľské používanie sa táto možnosť nevzťahuje. | Priemerná pri priemyselnom používaní: Spoločnostiam, ktoré sa rozhodnú dodávať alebo používať odstraňovače starých náterov na báze DCM, by vznikli dodatočné náklady na organizáciu školení, šírenie informácií, skúšanie a udeľovanie oprávnení tým, ktorí sa zamýšľajú zaoberať odstraňovaním starých náterov. Pre členské štáty by v súvislosti s kontrolou systému odbornej prípravy a udeľovania oprávnení vyplynula väčšia zodpovednosť a väčšie administratívne zaťaženie. Priemerná pri profesionálnom používaní: Spoločnostiam, ktoré sa rozhodnú dodávať alebo používať odstraňovače starých náterov na báze DCM, by vznikli dodatočné náklady na organizáciu školení, šírenie informácií, skúšanie a udeľovanie oprávnení tým, ktorí sa zamýšľajú zaoberať odstraňovaním starých náterov. Pre členské štáty by v súvislosti s kontrolou systému odbornej prípravy a udeľovania oprávnení vyplynula väčšia zodpovednosť a väčšie administratívne zaťaženie. Na spotrebiteľské používanie sa táto možnosť nevzťahuje. |

Úplný zákaz | Nízka pri priemyselnom používaní: Úplným zákazom odstraňovačov starých náterov na báze DCM sa vylúči riziko, ktoré predstavuje DCM, prínos k zníženiu rizík v dôsledku úplného zákazu však bude malý, keďže iné opatrenia na zníženie rizík môžu byť pri znižovaní rizík rovnako účinné. Priemerná pri profesionálnom používaní: Vzhľadom na počet zaznamenaných smrteľných úrazov by táto možnosť bola vysoko účinná, pokiaľ ide o ochranu profesionálnych používateľov. Bola by však menej účinná, ak by odborníci mali primeranú odbornú prípravu a pri svojich činnostiach používali vhodné OOP. Vysoká pri spotrebiteľskom používaní: Vzhľadom na to, že spotrebitelia nemajú k dispozícii rovnaké vybavenie (najmä technické zabezpečenie a OOP) ako odborníci alebo priemyselní používatelia, ani nemajú odbornú prípravu a v niektorých prípadoch môžu byť pracovné podmienky doma oveľa horšie ako podmienky odborníkov, týmto opatrením by sa najlepšie zabezpečila ich ochrana pred expozíciou DCM. Úplný zákaz by uľahčil vynucovanie zo strany príslušných orgánov, pretože iné opatrenia by na spotrebiteľov nemohli uplatňovať. | Priemerná pri priemyselnom a profesionálnom používaní: Značné straty pre výrobcov DCM, ale zisky pre výrobcov alternatívnych prípravkov. Pomerne neutrálna pre výrobcov odstraňovačov starých náterov, z ktorých mnohí už vyrábajú alternatívne prípravky. Zákaz bude mať vplyv na používateľské spoločnosti, najmä pokiaľ ide o: a) vyššie náklady na alternatívy; b) investičné náklady na úpravu existujúcich zariadení pre používanie alternatív a c) straty produktivity, keďže alternatívne prípravky si budú vyžadovať dlhší čas pôsobenia a opakované nanášanie. Značné náklady pre malé a stredné podniky, ktoré pracujú s nízkymi rozpätiami zisku. Priemerná až vysoká pri spotrebiteľskom používaní: Mierne straty pre výrobcov DCM, ale zisky pre výrobcov alternatívnych prípravkov. Neutrálna pre výrobcov odstraňovačov starých náterov, pretože spoločnosti vyrábajúce odstraňovače starých náterov už často poskytujú odstraňovače na báze DCM a aj bez DCM. Takže celkový účinok bude pravdepodobne neutrálny. Celkovo nižšie náklady pre spotrebiteľov, ak sa vezmú do úvahy náklady na odstraňovač starých náterov a OOP potrebné na prácu s odstraňovačmi starých náterov na báze DCM. |

ZÁVER

Najvyváženejšou a najprimeranejšou možnosťou sa zdá byť táto kombinácia možností:

- Odstraňovače starých náterov na báze DCM na priemyselné použitie:

Počas priemyselných činností by sa mali dodržiavať tieto povinné požiadavky:

- používanie vhodných ochranných rukavíc

- používanie účinného lokálneho odsávacieho systému alebo prostriedkov na ochranu dýchacích ciest so samostatným prívodom vzduchu

- vhodné technické zabezpečenie pre nádrže s odstraňovačom

Úplný zákaz DCM pri všetkých priemyselných použitiach by nebol primeraný vzhľadom na vysoké náklady pre výrobné odvetvie a neúplné informácie o alternatívach. Ďalšie možnosti, ako sú obmedzenie veľkosti nádoby alebo požiadavky na zloženie prípravku nie sú z hľadiska vylúčenia expozície DCM a zníženia rizík účinné.

- Odstraňovače starých náterov na báze DCM na profesionálne použitie:

Používanie odstraňovačov starých náterov na báze DCM odborníkmi mimo priemyselných zariadení by sa malo vo všeobecnosti zakázať, členské štáty by sa však mohli rozhodnúť povoliť ich ďalšie používanie na svojom území odborníkmi s osobitnou odbornou prípravou a oprávnením. Za vytvorenie potrebných systémov odbornej prípravy a udeľovania oprávnení by boli zodpovedné zúčastnené spoločnosti v jednotlivých členských štátoch a povinnosťou členských štátov by bolo tieto systémy monitorovať.

Týmto opatrením by sa na členské štáty a zúčastnené spoločnosti preniesla plná zodpovednosť a administratívne zaťaženie spojené s vytvorením a kontrolou systému odbornej prípravy a udeľovania oprávnení a s primeranými kontrolnými opatreniami.

Ďalšie možnosti ako technické zabezpečenie, obmedzenie veľkosti nádoby alebo požiadavky na zloženie prípravku nie sú pri mnohých spôsoboch profesionálneho použitia účinnými prostriedkami na predchádzanie expozícii DCM a zníženie rizík.

- Odstraňovače starých náterov na báze DCM na spotrebiteľské použitie:

Zákaz uvádzania odstraňovačov starých náterov s obsahom DCM na trh na účely spotrebiteľského použitia je jediným účinným opatrením, ktorým sa vylúčia riziká pre spotrebiteľov, pretože komplexne sledovať činnosť a správanie spotrebiteľov pri svojpomocných spôsoboch použitia alebo zabezpečiť primeranú odbornú prípravu a používanie potrebných ochranných prostriedkov by nebolo možné.

Toto opatrenie je vzhľadom na celkové náklady a prínosy primerané.

Žiadne z opatrení nebude mať vplyv na rozpočet EÚ.

MONITOROVANIE A VYHODNOCOVANIE

Členské štáty už dávno zaviedli mechanizmy a určili orgány na monitorovanie súladu s obmedzeniami podľa smernice 76/769/EHS. Tieto štruktúry sa môžu použiť aj v súlade s nariadením (ES) č. 1907/2006. Európska chemická agentúra bude okrem toho riadiť fórum pre výmenu informácií o presadzovaní a koordinovať sieť orgánov členských štátov zodpovedných za presadzovanie tohto nariadenia.

[1] Úplná anglická verzia je k dispozícii na internetovej stránke: http://ec.europa.eu/enterprise/chemicals/studies_en.htm

[2] Štúdia TNO-STB, november 1999; správa skupiny odborníkov ETVAREAD, apríl 2004; štúdia RPA, apríl 2007. Tieto štúdie sú k dispozícii na internetovej stránke http://ec.europa.eu/enterprise/chemicals/studies_en.htm

[3] Stanovisko vedeckého výboru prijaté v marci 2005. http://ec.europa.eu/health/ph_risk/committees/04_scher/scher_opinions_en.htm